Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 467/13/6606	Lučenec, 27.11.2013
EEČ : 2-47-211-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletej dcéry XXXXX XXXXX nar. 23.12.1996 hoci bol právoplatným rozsudkom Okresného súdu v Lučenci č.k. 9P 180/2012 zo dňa 14.05.2013 zaviazaný k plateniu výživného na vyššie uvedenú maloletú dcéru mesačne vo výške 60,- € počnúc dňom 01.10.2012 vždy mesačne predom do 20-teho dňa toho ktorého mesiaca k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil v Kalinove a inde a za obdobie od 01.10.2012 doposiaľ matke dieťaťa XXXXX na výživnom dlhoval celkovú sumu 840,- €,

lebo zanikla trestnosť činu

Odôvodnenie:
	Proti obvinenému XXXXX bolo povereným príslušníkom PZ, OO PZ vo Fiľakove  vedené trestné stíhanie  pre prečin zanedbania povinnej výživy podľa § 207 ods. 1  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	V priebehu skráteného vyšetrovania obvinený XXXXX uviedol, že dňa 07.11.2013 poslal poštovou poukážkou na adresu svedkyne - poškodenej XXXXX sumu 900,- €, čím vyplatil všetko zameškané výživné od októbra 2012 až do novembra 2013 vrátane bežného výživného za mesiac december 2013. Dodal,
že vzniknutá situácia ohľadom neplatenia výživného na maloletú XXXXX ho mrzí a v budúcnosti sa bude snažiť, aby výživné platil včas a v plnej výške.
Svedkyňa - poškodená XXXXX potvrdila, že dňa 14.11.2013 na pošte vo Fiľakove prevzala finančnú hotovosť 900,- €, ktorú jej zaslal bývalý druh obvinený XXXXX. Týmto vyplatil všetko dlžné výživné za obdobie mesiacov október 2012 až november 2013 a tiež bežné výživné za december 2013. Uviedla, že počas neplnenia vyživovacej povinnosti obvineným jej maloletá  dcéra núdzou netrpela. 
Skutočnosť, že obvinený na adresu poškodenej zaslal sumu 900,- € potvrdzuje aj fotokópia poštovej poukážky na čísle listu 30 vyšetrovacieho spisu. 
	Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinený XXXXX využil možnosť ustanovenia § 86 odsek 1 písmeno a/ Trestného zákona a  svoju vyživovaciu povinnosť voči maloletej dcére XXXXX dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka